ข้อมูลสรุป

บริษัท วิค แอนด์ ฮุคลันด์ จำกัด (มหาชน) ได้เปิดดำเนินการในประเทศไทยตั้งแต่ปี พ.ศ. 2526
โดยประกอบธุรกิจเป็นผู้ผลิตและจำหน่ายท่อพลาสติก ปัจจุบันบริษัทฯ
มีทุนจดทะเบียนและเรียกชำระครบถ้วนแล้ว 150 ล้านบาท โดยแบ่งเป็นหุ้นสามัญจำนวน 150
ล้านหุ้น ราคามูลค่าหุ้นที่ตราไว้ 1 บาทต่อหุ้น

บริษัท วิค แอนด์ ฮุคลันด์ จำกัด (มหาชน) เป็นบริษัทในเครือของ บริษัท เคดับเบิ้ลยูเอช ไปป์
จำกัด (KWH Pipe Ltd.) ประเทศฟินแลนด์ ซึ่งเป็นผู้ให้กำเนิดท่อ HDPE ท่อนแรกในโลก
และได้เปิดดำเนินการมากว่า 50 ปีแล้ว บริษัท เคดับเบิ้ลยูเอช ไปป์ จำกัด
ได้สะสมประสบการณ์ความรู้ความสามารถและความชำนาญทั้งทางด้านเทคนิค การออกแบบ
และการติดตั้งผลิตภัณฑ์เป็นอย่างดี ซึ่งเทคโนโลยี ความรู้ ความสามารถ
และความชำนาญเหล่านี้ได้ถ่ายทอดมาให้แก่ บริษัท วิคแอนด์ฮุคลันด์ จำกัด (มหาชน)
จึงทำให้บริษัทฯ และผลิตภัณฑ์ของบริษัทฯ เป็นที่ยอมรับอย่างแพร่หลายจากภาครัฐและภาคเอกชน
จนเป็นผู้นำทางการตลาดของผลิตภัณฑ์ท่อ HDPE โดยมีส่วนแบ่งทางการตลาดประมาณ 65 – 70%

ปัจจุบัน บริษัทฯ มีโรงงานตั้งอยู่ที่นิคมอุตสาหกรรมอมตะนคร อำเภอเมือง จังหวัดชลบุรี
ซึ่งมีกำลังการผลิตรวม 18,000 ตัน ต่อปี บริษัทฯ ได้ผลิตผลิตภัณฑ์ภายใต้เครื่องหมายการค้า KWH
PIPE โดยได้รับใบรับรองมาตรฐานสากลสำหรับผลิตท่อขององค์การระหว่างประเทศ
International Standardization for Organization ISO 9002 เมื่อวันที่ 24 เมษายน
2539 และมาตรฐานอุตสาหกรรมของกระทรวงอุตสาหกรรม และได้รับใบรับรองมาตรฐานสากลของ
ISO 9002 สำหรับข้อต่อท่อเมื่อ 30 สิงหาคม 2544

เนื่องด้วยผลิตภัณฑ์ของบริษัทเป็นสินค้าที่เกี่ยวข้องโดยตรงกับสาธารณูปโภค
ดังนั้นประมาณการความต้องการของผลิตภัณฑ์จะขึ้นกับปัจจัยการเจริญเติบโตและการขยายตัวทางเศรษฐกิจของประเทศโดยตรง
กล่าวคือ
ถ้าเศรษฐกิจของประเทศถดถอยลงอย่างรุนแรงอาจจะทำให้เกิดผลกระทบต่องบประมาณการลงทุนที่ต้องปรับแผนให้ล่าช้าออกไป
ซึ่งส่งผลให้ปริมาณความต้องการผลิตภัณฑ์ลดลง
แต่ปริมาณความต้องการนั้นก็ยังคงอยู่มิได้เปลี่ยนแปลงเพียงแต่เลื่อนเวลาออกไปเท่านั้น
ซึ่งแตกต่างจากสินค้าชนิดอื่นๆ
ที่การลดลงของปริมาณความต้องการเกิดจากการยกเลิกหรือเลิกใช้สินค้านั้น
เพื่อบรรเทาผลกระทบจากปัจจัยภายนอกต่อกิจการของบริษัทฯ บริษัทฯ
จึงได้หันมาพัฒนาปรับปรุงในการเพิ่มประสิทธิภาพของการผลิตและการทำงานให้มากขึ้น
รวมทั้งการพยายามลดต้นทุนหรือค่าใช้จ่ายที่ไม่มีประสิทธิภาพออกไป นอกจากนั้นแล้ว บริษัทฯ
ยังได้ตั้งงบประมาณในการพัฒนาและปรับปรุงผลิตภัณฑ์ของบริษัทฯ
ให้มีความสามารถในการแข่งขันในตลาดให้มากขึ้น ไม่ว่าจะเป็นเรื่องของเทคนิคในการใช้งาน
หรือทางด้านต้นทุนที่ลดลงของลูกค้า รวมทั้งบริษัทฯ
ยังได้หันมามุ่งส่งเสริมการขายสินค้าไปยังต่างประเทศ
สืบเนื่องมาจากปัจจัยบวกของค่าเงินบาทในภูมิภาค จึงทำให้ผลิตภัณฑ์ของบริษัทฯ
สามารถเข้าไปแข่งขันกับตลาดภายในของประเทศต่างๆ ในเอเชียได้ ซึ่งปัจจุบัน บริษัทฯ
สามารถทำรายได้จากการส่งออกได้ประมาณ 22% ของรายได้รวมของบริษัทฯ

แนวโน้มและอนาคตของผลิตภัณฑ์มีลู่ทางการขยายตัวที่ดีมาก
เพราะว่าเม็ดพลาสติกซึ่งเป็นต้นทุนในการผลิตที่สำคัญโดยคิดเป็นร้อยละ 85
ของต้นทุนรวมของผลิตภัณฑ์
ปัจจุบันสามารถซื้อหาได้ในประเทศทำให้ปัจจัยจากอัตราแลกเปลี่ยนผันผวนซึ่งเกิดจากการนำเข้าลดลง
และการพัฒนาของเม็ดพลาสติกให้มีคุณภาพและประสิทธิภาพมากขึ้นกว่าเดิม
ทำให้ผลิตภัณฑ์มีต้นทุนในการผลิตลดลงอย่างมาก
ส่งผลให้ราคาขายของผลิตภัณฑ์สามารถแข่งขันกับผลิตภัณฑ์ทดแทน เช่น ท่อ PVC หรือ ท่อเหล็ก
ในระดับที่น่าพอใจ โดยเฉพาะโครงการเอกชนร่วมลงทุนซึ่งได้รับสัมปทานจากภาครัฐมาเป็นเวลา
15-25 ปี
วัสดุอุปกรณ์ที่นำมาใช้ในโครงการจะต้องคำนึงถึงอายุการใช้งานและค่าใช้จ่ายในการดูแลรักษา
ด้วยคุณสมบัติเด่นเฉพาะตัว (ความยืดหยุ่น รอยเชื่อมเนื้อเดียวกัน ค่า Friction Loss ที่ 150
ฯลฯ ) และอายุการใช้งานนานถึง 50 ปี ท่อ HDPE
จึงเป็นทางเลือกที่ดีที่สุดสำหรับการลงทุนในยุคปัจจุบัน ซึ่งถือว่าเป็น PIPE FOR THIS DECADE.